62005CC0458_MT
Opinion of the Advocate-General
Opinion of the Advocate-General
1. F’dan ir-rinviju għal deċiżjoni preliminari, il-Qorti tal-Ġustizzja għal darb’oħra hija mitluba tinterpreta l-kunċett ta’ entità ekonomika, fis-sens tad-Direttiva tal-Kunsill 2001/23/KE, tat-12 ta’ Marzu 2001, dwar l-approssimazzjoni tal-liġijiet ta’ l-Istati Membri relatati mas-salvagwardja tad-drittijiet ta’ l-impjegati fil-każ ta’ trasferiment ta’ impriżi, negozji jew partijiet ta’ impriżi jew negozji(2) .
2. L-Oberster Gerichtshof (L-Awstrija) qiegħda essenzjalment titlob lill-Qorti tal-Ġustizzja jekk entità magħmula minn parti mill-persunal amministrattiv u parti mill-persunal temporanju ta’ impriża ta’ impjieg temporanju tistax tikkostitwixxi entità ekonomika biex b’hekk tapplika għaliha d-Direttiva 2001/23 fil-każ ta’ trasferiment lejn impriża ta’ impjieg temporanju.
I – Il-kuntest ġuridiku
A – Id-dritt Komunitarju
3. Skond it-tielet premessa tagħha, id-Direttiva 2001/23 hija intiża għall-protezzjoni ta’ l-impjegati fil-każ li jinbidel min jimpjega, b’mod partikolari sabiex jiġi żgurat li d-drittijiet tagħhom ikunu salvagwardjati.
4. Din id-Direttiva tieħu post id-Direttiva tal-Kunsill 77/187/KEE(3), li l-kontenut tagħha ġie emendat sabiex tkun aktar ċara u razzjonali.
5. Skond l-Artikolu 1(1)(a) tad-Direttiva 2001/23, li l-kontenut tiegħu essenzjalment jirriproduċi dak ta’ l-Artikolu 1(1) tad-Direttiva 77/187, id-Direttiva 2001/23 tapplika għal “kull trasferiment ta’ impriża, negozju jew parti minn impriża jew negozju lil persuna oħra li timpjega bħala riżultat ta’ trasferiment jew inkorporazzjoni legali”. Skond l-Artikolu 1(1)(b) ta’ din id-Direttiva, huwa kkunsidrat li hemm trasferiment “meta jkun hemm trasferiment ta’ xi entità ekonomika li żżomm l-identità tagħha, jiġifieri għaqda organizzata ta’ riżorsi bl-objettiv li twettaq attività ekonomika, kemm jekk l-attività hija ċentrali jew anċillari kemm jekk le. ”(4)
6. Skond l-inċiż (c) tat-tieni subparagrafu ta’ l-Artikolu 2(2) ta’ l-imsemmija Direttiva, l-Istati Membri ma jistgħux jeskludu r-relazzjonijiet ta’ impjieg temporanju mill-kamp ta’ applikazzjoni tad-Direttiva 2001/23 meta impriża ta’ impjieg temporanju tiġi trasferita.
7. Sabiex tiggarantixxi l-kontinwazzjoni tal-kuntratti jew tar-relazzjonijiet ta’ impjieg ma’ min lilu jsir trasferiment(5), l-ewwel subparagrafu ta’ l-Artikolu 3(1) ta’ din id-Direttiva jistabbilitxxi l-prinċipju illi, meta jsir it-trasferiment ta’ impriża, negozju jew ta’ parti minn impriża jew negozju, id-drittijiet u l-obbliġi li jirriżultaw fil-każ ta’ min jagħmel it-trasferiment(6), minn kuntratt ta’ impjieg jew minn relazzjoni ta’ impjieg li jkunu jeżistu fid-data tat-trasferiment għandhom jiġu ttrasferiti lil min lilu jsir trasferiment.
B – Id-dritt nazzjonali
8. Fl-Awstrija, id-Direttiva 2001/23 ġiet implementata mill-liġi dwar l-adattament tal-kuntratt ta’ xogħol (Arbeitsvertragsrechts-Anpassungsgesetz, aktar ’il quddiem il-“AVRAG”)(7) .
9. L-Artikolu 3(1) ta’ l-AVRAG jiddisponi illi, meta parti minn impriża hija ttrasferita lil persuna oħra li timpjega, din takkwista l-kwalita’ ta’ min iħaddem u hija ssurrogata fid-drittijiet u l-obbligi kollha li jirriżultaw mir-relazzjonijiet ta’ impjieg li jkun hemm fid-data li jsir it-trasferiment. Minn dan tirriżulta responsabbiltà ta’ min jakkwista għall-krediti li jkollhom pendenti u li joriġinaw mir-relazzjoni ta’ impjieg li tkun teżisti meta jsir it-trasferiment.
10. Skond ġurisprudenza stabbilita ta’ l-Oberster Gerichtshof, din id-dispożizzjoni għandha tiġi interpretata konformement mad-Direttiva 2001/23 u billi titqies il-ġurisprudenza tal-Qorti tal-Ġustizzja dwar dan is-suġġett.
II – Il-fatti u l-proċedura fil-kawża prinċipali
A – Il-kuntest fattwali
11. L-impriża Mayer & Co. GmbH (aktar ’il quddiem “Mayer”) hija impriża ta’ impjieg temporanju. Qabel it-trasferiment in kwistjoni fil-kawża prinċipali, hija kienet ikkostitwita, b’mod partikolari, minn direttur, is-Sur S., minn assistenta amministrattiva, is-Sinjura S., il-mara tas-Sur S., minn amministratur u minn dawk li jagħtu l-pariri lill-klijenti.
12. Mayer kienet timpjega wkoll 180 ħaddiem temporanju. Minn dawn il-180 ħaddiem, madwar 60 kienu ntbagħtu għal xogħol f’isem il-kumpannija Fa. Industrie Logistik Linz GmbH & Co. KG (aktar ’il quddiem “ILL”), il-klijent prinċipali ta’ Mayer.
13. Fl-2001, ILL issuġġeriet lis-Sur S. li joħloq impriża ġdida ta’ impjieg temporanju, peress li Mayer kellha diffikultajiet finanzjarji. Princess Personal Service GmbH (aktar ’il quddiem “PPS”) għalhekk inħolqot sabiex tissodisfa l-bżonnijiet ta’ ILL. Is-Sur S. u s-Sinjura S. allura assumew, rispettivament, il-karigi ta’ direttur industrijali u direttriċi kummerċjali fi ħdan PPS. ILL waqqfet ir-relazzjonijiet ta’ xogħol ma’ Mayer u saret il-klijent prinċipali ta’ PPS.
14. PPS akkwistat 40 mis-60 ħaddiem temporanji impjegati minn Mayer li kienu ntbagħtu jaħdmu għand ILL, f’isem dan l-istess klijent. Barra minn dan, l-amministratur ta’ Mayer, dawk li jagħtu pariri lill-klijenti, klijenti oħrajn u l-impjegati temporanji li kienu ntbagħtu jaħdmu għand dawn il-klijenti ġew ittrasferiti lill-impriża l-ġdida. B’kollox, PPS akkwistat terz tal-persunal impjegat minn Mayer.
15. Ir-relazzjonijiet ta’ impjieg bejn Mayer u l-impjegati tagħha waqfu fit-30 ta’ Novembru 2002 u bdew, bejn PPS u dawn l-istess impjegati, l-1 ta’ Diċembru 2002.
16. B’digriet tad-19 ta’ Diċembru 2002, Mayer tqiegħdet f’amministrazzjoni taħt il-kontroll tal-Qorti.
B – Il-kuntest proċedurali
17. Peress li Mayer ma ħallsitx l-aħħar pagi tal-25 impjegat li ttieħdu minn PPS, dawn l-impjegati ddeċidew li jagħmlu kawża għall-ħlas ta’ dawn il-pagi kontra PPS quddiem il-Landesgericht Wels.
18. L-impjegati jibbażaw il-pretensjonijiet tagħhom fuq il-fatt illi, peress illi PPS akkwistat il-persunal amministrattiv ta’ Mayer, kif ukoll klijenti tagħha u l-impjegati li kienu assenjati għas-servizz ta’ dawn il-klijenti, kien hemm trasferiment ta’ parti minn Mayer lil PPS. Għalhekk, dawn l-impjegati jqisu li PPS hija surrogata fid-dritttijiet u l-obbligi kollha li jirriżultaw mir-relazzjonijiet preċedenti ta’ xogħol ta’ Mayer u hija għandha l-obbligu li tħallas il-pagi li tħallsux minn din l-impriża.
19. B’sentenza ta’ l-4 ta’ Mejju 2004, il-Landesgericht Wels laqgħet ir-rikors tar-rikorrenti. Skond il-Qorti ta’ Prim’Istanza, hemm trasferiment ta’ negozju bis-saħħa ta’ l-Artikolu 3(1) ta’ l-AVRAG. Għalhekk, PPS għandha tiggarantixxi l-ħlas tal-pagi mhux imħallsa minn Mayer.
20. PPS għamlet appell minn din id-deċiżjoni quddiem l-Oberlandesgericht Linz, li kkonfermat, b’sentenza tat-12 ta’ Ottubru 2004, id-deċiżjoni mogħtija fl-ewwel istanza.
21. PPS għalhekk ressqet rikors għal “Reviżjoni” quddiem l-Oberster Gerichtshof. Hija tikkunsidra illi ma hemmx trasferiment ta’ parti minn negozju, peress illi huwa t-trasferiment biss ta’ entità ekonomika organizzata b’mod stabbli li jista’ jkollu l-konsegwenza tat-trasferiment tad-drittijiet u l-obbligi li jirriżultaw mir-relazzjonijiet ta’ impjieg. F’din il-każ, PPS tqis illi entità ekonomika bħal din ma teżistix.
III – Id-domanda preliminari
22. L-Oberster Gerichtshof iddeċidiet li tissospendi l-proċeduri u tagħmel lill-Qorti tal-Ġustizzja d-domanda preliminari li ġejja:
“Hemm trasferiment ta’ impriża, jew ta’ parti minn impriża, skond l-Artikolu 1 tad-[Direttiva 2001/23], meta, fin-nuqqas ta’ struttura ta’ organizzazzjoni identifikabbli fl-ewwel impriża ta’ impjieg temporanju, impjegat ta’ uffiċċju, direttur ta’ kumpannija sussidjarja, min jagħti pariri lill-klijenti u amministratur jiġu trasferiti, fil-kuntest ta’ kooperazzjoni bejn żewġ impriżi ta’ impjieg temporanju, mill-ewwel impriża għat-tieni waħda, sabiex jeżerċitaw attivitajiet simili fit-tieni impriża, u magħhom jiġu wkoll parzjalment jew totalment trasferiti madwar terz mill-impjegati temporanji kif ukoll il-klijenti li lilhom ikunu allokati (fil-proporzjon ta’ allokazzjoni temporanja li jmur minn tlieta sa ħamsin impjegat), anki fil-kuntest ta’ din il-kooperazzjoni bejn iż-żewġ impriżi? ”
IV – L-analiżi
23. Il-qorti tar-rinviju qiegħda essenzjalment tistaqsi lill-Qorti tal-Ġustizzja jekk id-Direttiva 2001/23 hijiex applikabbli għal sitwazzjoni li fiha grupp magħmul minn parti mill-persunal amministrattiv u parti mill-persunal temporanju ta’ impriża ta’ imjieg temporanju huwa trasferit lil impriża oħra ta’ xogħol temporanju sabiex hemmhekk jeżerċita attivitajiet simili fis-servizz ta’ l-istess klijenti.
24. L-Oberster Gerichtshof b’dan il-mod tixtieq tkun taf jekk it-teħid ta’ dan kollu minn impriża ta’ imjieg temporanja oħra jistax ikun ikkunsidrat bħala li jikkostitwixxi trasferiment ta’ entità ekonomika fis-sens ta’ din id-Direttiva.
25. Din il-qorti għandha dubji dwar l-applikazzjoni tal-kriterju ta’ entità ekonomika lil impriża ta’ impjieg temporanju, peress illi din it-tip ta’ impriża għandha, skond it-tifsira tagħha, ftit impjegati għall-użu tagħha fis-sens ta’ għaqda organizzata u peress li l-attività tagħha ekonomika hija prinċipalment ibbażata fuq l-allokazzjoni ta’ ħaddiema fi ħdan impriżi li jużawhom.
26. Skond l-Artikolu 1(1)(a) u (b) tad-Direttiva 2001/23, it-trasferiment ta’ impriża, ta’ negozju jew ta’ parti minn impriża jew negozju jirrikjedi li jiġu sodisfatti tliet kundizzjonijiet. Qabel kollox, dan it-trasferiment għandu jikkonċerna entità ekonomika. Imbagħad, din l-entità ekonomika trid tkun żammet l-identità tagħha wara dan l-imsemmi trasferiment. Fl-aħħar nett, it-trasferiment li jkun sar għandu jirriżulta minn trasferiment legali.
27. Għalhekk, id-domandi li jqumu huwa jekk parti mill-persunal amministrattiv ta’ impriża ta’ impjieg temporanju u parti mill-persunal temporanju tagħha jistgħux jikkostitwixxu entità ekonomika, jekk din l-entità tistax iżżomm l-identità tagħha wara t-trasferiment, bħal dak in kwistjoni fil-kawża prinċipali, u, fl-aħħar nett, jekk dan it-trasferiment jirriżultax minn trasferiment legali.
A – L-informazzjoni eżistenti pprovduta mill-ġurisprudenza
1. L-eżistenza ta’ entità ekonomika
28. Kif indikajna, skond l-Artikolu 1(1)(a) tagħha, id-Direttiva 2001/23 hija applikabbli għal “kull trasferiment ta’ impriża, negozju jew parti minn impriża jew negozju lil persuna oħra li timpjega bħala riżultat ta’ trasferiment jew inkorporazzjoni legali. ”
29. Sabiex jiġu ċċarati l-kunċetti ta’ impriża, ta’ negozju jew ta’ parti minn impriża jew negozju, il-Qorti tal-Ġustizzja ġabrithom f’kunċett uniku, dak ta’ “entità ekonomika”(8) . Aħna ninnutaw illi l-parti mill-impriża jew negozju hija, wkoll, iddefinita bħala entità ekonomika.
30. Il-Qorti tal-Ġustizzja mbagħad ippreċiżat illi entità ekonomika għandha tinftiehem bħala entità ekonomika li hija organizzata b’mod stabbli, li l-attività tagħha ma tkunx limitata għall-eżekuzzjoni ta’ attività speċifika. Dan il-kunċett ta’ entità b’hekk jirreferi għal grupp organizzat ta’ persuni u ta’ elementi li jippermetti l-eżerċizzju ta’ attività ekonomika b’għan speċifiku (9) .
31. Il-Qorti tal-Ġustizzja ddeċidiet ukoll li din l-entità, għalkemm għandha tkun strutturata u awtonoma biżżejjed, mhux bilfors ikun fiha attiv, tanġibbli jew intanġibbli, sinjifikanti(10) .
32. Mill-ġurisprudenza tal-Qorti tal-Ġustizzja, jirriżulta wkoll illi, fl-evalwazzjoni tagħha tal-kundizzjonijiet għall-eżistenza ta’ trasferiment, il-qorti nazzjonali għandha tqis it-tip ta’ impriża jew ta’ negozju kkonċernat. Minn dan aħna niddeduċu illi l-importanza rispettiva li għandha tingħata lil dawn il-kundizzjonijiet differenti, fis-sens tad-Direttiva 2001/23, tvarja neċessarjament skond l-attività eżerċitata, saħansitra l-metodi ta’ produzzjoni jew ta’ operazzjoni użati (11) .
33. F’dan ir-rigward il-Qorti tal-Ġustizzja aċċettat illi, fl-oqsma li fihom l-attività ekonomika tistrieħ essenzjalment fuq il-ħaddiema, grupp ta’ impjegati illi jingħaqdu fit-tul għal attività komuni jista’, fin-nuqqas ta’ fatturi oħra ta’ produzzjoni, jikkostitwixxi entità ekonomika(12) .
34. Barra minn dan, il-Qorti tal-Ġustizzja ddeċidiet illi l-fatt li l-attività in kwistjoni ssir minn impjegat wieħed mhuwiex biżżejjed sabiex titwarrab l-applikazzjoni tad-Direttiva 77/187 (13) . Entità ekonomika tista’ għalhekk tikkonsisti f’impjegat wieħed.
35. Għalhekk, aħna tal-fehma illi, fil-każ ta’ trasferiment ta’ impriża jew ta’ parti minn impriża li l-attività tagħha tkun ibbażata essenzjalment fuq il-ħaddiema, mhuwiex tant il-karattru organizzattiv ta’ l-entità li jipprevali iżda l-eżerċizzju ta’ attività ekonomika awtonoma.
2. Iż-żamma ta’ l-identità ta’ l-entità ekonomika
36. Il-kriterju deċiżiv sabiex tiġi stabbilita l-eżistenza ta’ trasferiment fis-sens tad-Direttiva 2001/23 huwa jekk l-entità in kwistjoni żżommx l-identità tagħha wara t-trasferiment, li jirriżulta, b’mod partikolari, mill-fatt li l-operazzjoni tagħha hija effettivament kontinwata jew meħuda minn min jagħmel it-trasferiment (14) .
37. Sabiex tiddetermina jekk il-kundizzjonijiet ta’ trasferiment humiex sodisfatti u jekk l-identità ta’ l-entità ekonomika nżammitx, għandha titqies l-ispeċifiċità ta’ l-impriża jew ta’ l-istabbiliment in kwistjoni u għandu jiġi vverifikat jekk il-mezzi kollha neċessarji għall-eżerċizzju ta’ din l-attività ekonomika ġewx ittrasferiti (15) .
38. Fil-kuntest ta’ trasferiment ta’ entità ekonomika li l-mezzi ta’ operazzjoni tagħha huma essenzjalment ibbażati fuq il-ħaddiema, għandu jiġi vverifikat jekk min iħaddem ħax parti essenzjali, f’termini ta’ ammont u ta’ kompetenza, tal-ħaddiema li l-predeċessur tiegħu kien assenja b’mod speċjali għall-eżerċizzju ta’ l-attività ekonomika(16) .
39. Għandu wkoll jiġi kkunsidrat il-grad ta’ xebh ta’ l-attivitajiet eżerċitati qabel u wara t-trasferiment (17) .
3. It-trasferiment li jirriżulta minn trasferiment legali
40. Il-Qorti tal-Ġustizzja ddeċidiet li l-kunċett ta’ trasferiment legali għandu jiġi evalwat fid-dawl ta’ l-istruttura u l-għan tad-Direttiva 77/187 (18) . Sabiex tinżamm l-effettività ta’ din id-direttiva, il-Qorti tal-Ġustizzja tat interpretazzjoni wiesgħa ħafna ta’ dan il-kunċett.
41. Il-każijiet li fihom hija ddeċidiet illi din l-imsemmija direttiva kienet applikabbli huma numerużi u varji(19) . Per eżempju, il-Qorti tal-Ġustizzja ddeċidiet illi la n-nuqqas ta’ rabta legali bejn min jagħmel it-trasferiment u lil min lilu jsir trasferiment u lanqas in-nuqqas ta’ trasferiment tal-proprjetà ma jista’ jkollhom importanza determinanti għall-applikazzjoni tad-Direttiva 77/187(20) .
42. B’dan il-mod, hija tikkunsidra li din id-direttiva hija applikabbli f’kull ipoteżi ta’ tibdil, fil-kuntest ta’ relazzjonijiet kuntrattwali, tal-persuna fiżika jew ġuridika responsabbbli mill-operazzjoni ta’ l-impriża, li tikkuntratta l-obbligi ta’ min iħaddem fil-konfront ta’ l-impjegati ta’ l-impriża (21) .
43. Il-kriterju determinanti sabiex jiġi stabbilit trasferiment legali għalhekk mhuwiex jekk hemmx rabta kuntrattwali bejn min jagħmel it-trasferiment u min lilu jsir trasferiment, iżda jekk hemmx tibdil tal-persuna responsabbli għall-operazzjoni ta’ l-impriża.
44. Ladarba din l-informazzjoni tiġi ppreċiżata, għandu jiġi eżaminat jekk it-trasferiment in kwistjoni fil-kawża prinċipali jissodisfax il-kundizzjonijiet meħtieġa sabiex tapplika d-Direttiva 2001/23.
B – L-applikazzjoni tal-ġurisprudenza f’din il-kawża
1. Fuq l-eżistenza ta’ entità ekonomika
45. L-Artikolu 1(2) tad-Direttiva tal-Kunsill 91/383/KEE (22) jiddefinixxi r-relazzjonijiet ta’ impjieg temporanju bħala relazzjonijiet ta’ impjieg temporanji bejn impriża ta’ impjieg temporanju, li hija min iħaddem, u l-ħaddiem, fejn ta’ l-aħħar huwa assenjat xogħol għal u taħt il-kontroll ta’ impriża, il-klijenta, li tagħmel użu minn dawn is-servizzi. Il-karatteristika partikolari ta’ impriża bħal din għalhekk tinsab fir-relazzjoni triangolari bejn min iħaddem, l-impjegat u l-klijent.
46. Il-karatteristika partikolari l-oħra ta’ impriża ta’ impjieg temporanju tirrigwarda l-fatt illi l-attività tagħha ta’ prestazzjoni ta’ servizzi, li tikkonsisti fil-provvista ta’ ħaddiema, teħtieġ ftit impjegati għall-operazzjoni tagħha stess u livell baxx ħafna ta’ attiv immobiljari.
47. Fil-fehma tagħna, minkejja dawn il-karatteristiċi partikolari, m’hemm l-ebda dubju li impriża ta’ impjieg temporanju tista’ tiġi kkunsidrata bħala entità ekonomika.
48. Fil-fatt, aħna nfakkru, qabel kollox, illi l-inċiż (c) tat-tieni subparagrafu ta’ l-Artikolu 2(2) tad-Direttiva 2001/23 jobbliga lill-Istati Membri li ma jeskludux mill-kamp ta’ applikazzjoni ta’ din l-istess Direttiva l-kuntratti jew ir-relazzjonijiet ta’ xogħol minħabba l-fatt biss li jirrigwardaw relazzjonijiet ta’ impjieg temporanju u li l-impriża ttrasferita hija impriża ta’ impjieg temporanju.
49. Imbagħad, kif aħna indikajna qabel, l-eżistenza ta’ entità ekonomika tippreżumi l-eżerċizzju ta’ attività ekonomika. Issa, dan huwa l-każ f’din il-kawża, peress illi l-grupp magħmul mill-parti mill-persunal amministrattiv u l-parti mill-persunal temporanju ta’ l-impriża ta’ impjieg temporanju jipprovdi l-ħaddiema lill-impriżi li jużaw is-servizzi ta’ din l-impriża, għal kumpens li jikkonsisti fi ħlas, u b’hekk jippermetti li tintuża parti mill-fatturat ta’ Mayer(23) .
50. Fl-aħħar nett, jidhrilna illi l-entità komposta mill-persunal amministrattiv u l-persunal temporanju kompliet tiffunzjona b’mod għal kollox awtonomu fi ħdan PPS. Fil-fatt, din l-entità, li ġiet separata minn Mayer, kompliet l-attività ekonomika tagħha f’PPS. Għaldaqstant, l-imsemmija entità tiffunzjona sewwa kemm fi ħdan Mayer kif ukoll fi ħdan PPS. Hija suffiċjenti fiha nfisha u teżisti għal kollox barra Mayer.
51. Għalhekk, aħna naħsbu illi grupp magħmul minn parti mill-persunal amministrattiv u minn parti mill-persunal temportanju ta’ impriża ta’ impjieg temporanju li jkollha attività ekonomika awtonoma jikkostitwixxi entità ekonomika, fis-sens ta’ parti minn negozju.
2. Fuq iż-żamma ta’ l-identità ta’ l-entità ekonomika
52. Aħna rajna illi, skond il-ġurisprudenza tal-Qorti tal-Ġustizzja, sabiex jiġi stabbilit jekk l-identità ta’ entità ekonomika, li l-mezzi ta’ operazzjoni tagħha huma essenzjalment ibbażati fuq il-ħaddiema, inżammetx wara t-trasferiment, għandu jiġi vverifikat jekk min iħaddem ħax lura parti essenzjali, f’termini ta’ ammont u ta’ kompetenza, tal-persunal li kien assenjat għall-eżerċizzju ta’ l-attività ekonomika qabel l-imsemmi trasferiment.
53. Fil-kawża prinċipali, l-impjegati ta’ l-uffiċċju, dawk li jagħtu l-pariri lill-klijenti u l-impjegati, li kienu ngħataw biċċiet tax-xogħol speċifiċi f’isem il-klijenti, ġew assenjati għall-eżekuzzjoni ta’ l-istess attivitajiet, f’isem l-istess klijenti. Barra minn dan, mill-inkartament jirriżulta wkoll illi l-impjegati ttrasferiti minn Mayer lil PPS ġew kollha assenjati għal biċċiet tax-xogħol li jeħtieġu kompetenzi partikolari, bħal dawk ta’ sewwieqa ta’ krejnijiet jew ukoll ta’ xufiera ta’ fork lifters. Għalhekk, minn dan aħna niddeduċu illi dawn l-impjegati ġew ittrasferiti għall-kapaċità tagħhom.
54. Il-grupp ta’ impjegati għalhekk kompla jeżisti wara t-trasferiment in kwistjoni fil-kawża prinċipali, peress illi l-persunal amministrattiv u l-persunal temporanju nżammu fil-karigi tagħhom, kif inżammu wkoll il-klijenti illi għandhom l-impjegati temporanji kienu assenjati għax-xogħol.
55. Għalhekk, aħna nqisu illi l-identità ta’ l-entità ekonomika nżammet wara t-trasferiment.
3. Fuq it-trasferiment li jirriżulta minn trasferiment legali
56. Kif indikajna, trasferiment legali, fis-sens tad-Direttiva 2001/23, jippreżumi li hemm tibdil tal-persuna responsabbbli għat-tħaddim ta’ l-impriża, skond l-interpretazzjoni wiesgħa tal-Qorti tal-Ġustizzja ta’ dan il-kunċett, sabiex tiġi żgurata l-effettività ta’ din id-Direttiva.
57. L-elementi tal-kawża prinċipali ċertament jikkorrispondu għal din l-interpretazzjoni tal-Qorti tal-Ġustizzja, peress illi, mid-deċiżjoni tar-rinviju jirriżulta illi, billi ħadet akkwistat l-attività ta’ entità ekonomika ta’ Mayer u billi kompliet fl-operazzjoni tagħha, taħt l-istess forma, PPS saret responsabbli għal din l-entità ekonomika u kkuntrattat relazzjonijiet ġodda ta’ impjieg ma’ l-impjegati u l-ħaddiema li kienu inizjalment ġew impjegati minn Mayer.
58. Finalment, f’din il-kawża, interpretazzjoni limitata tal-kunċett ta’ trasferiment legali jwassal għall-istess soluzzjoni. Fil-fatt, fid-domanda magħmula lill-Qorti tal-Ġustizzja, il-qorti tar-rinviju indikat illi t-trasferiment in kwistjoni fil-kawża prinċipali sar “fil-kuntest ta’ kooperazzjoni bejn żewġ impriżi ta’ impjieg temporanju”.
59. Barra minn dan, hemm raġunijiet għalfejn għandha tiġi ddubitata l-eżistenza ta’ trasferiment legali biex ikollhom jitqiesu elementi oħrajn li jimponi soluzzjoni identika.
60. Fil-fatt, għandu jiġi kkonstatat illi hemm qbil bejn id-data meta Mayer tpoġġiet f’amministrazzjoni taħt l-awtorità tal-Qorti u dik tat-twettiq tat-trasferiment ta’ impriża deskritta preċedentement.
61. Għalhekk, ma tistax tiġi mwarrba l-ipoteżi ta’ operazzjoni magħmula bi pjan sabiex tiġi akkwistata attività ekonomika u sabiex din l-attività ekonomika tiġi operata bi qligħ, ladarba jkun tneħħa d-dejn li jkun akkumula preċedentement u li ma jkunx ġie mħallas.
62. Bis-saħħa tal-prinċipju fraus omnia corrumpit, din is-sitwazzjoni, jekk ikollha tiġi wkoll kkunsidrata bħala tali mill-qorti nazzjonali, ma jistax ikollha l-effett, tkun xi tkun il-montatura legali maħsuba sabiex jiġu evitati r-regoli rilevanti fosthom, b’mod partikolari, dawk tad-Direttiva 2001/23, li tippreġudika d-drittijiet ta’ l-impjegati.
63. Fid-dawl ta’ l-elementi preċedenti, aħna nqisu illi d-Direttiva 2001/23 hija applikabbli għal sitwazzjoni li fiha grupp magħmul minn parti mill-persunal amminis trattiv u minn parti mill-persunal temporanju ta’ impriża ta’ impjieg temporanju huwa ttrasferit lil impriża oħra ta’ impjieg temporanju sabiex hemm jeżerċita attivitajiet simili fis-servizz ta’ l-istess klijenti.
V – Konklużjoni
64. F’dawn iċ-ċirkustanzi, aħna nissuġġerixxu lill-Qorti tal-Ġustizzja li tagħti r-risposta għad-domanda magħmula mill-Oberster Gerichtshof:
“Id-Direttiva tal-Kunsill 2001/23/KE, tat-12 ta’ Marzu 2001, dwar l-approssimazzjoni tal-liġijiet ta’ l-Istati Membri relatati mas-salvagwardja tad-drittijiet ta’ l-impjegati fil-każ ta’ trasferiment ta’ impriżi, negozji jew partijiet ta’ impriżi jew negozji tapplika meta grupp magħmul minn parti mill-persunal amminstrattiv u minn parti mill-persunal temporanju ta’ impriża ta’ impjieg temporanju huwa ttrasferit lil impriża oħra ta’ impjieg temporanju sabiex hemmhekk jeżerċita attivitajiet simili fis-servizz ta’ l-istess klijenti. ”
(1) .
(2)  –	ĠU L 82, p. 16.
(3)  –	Direttiva ta’ l-14 ta’ Frar 1977, dwar l-approssimazzjoni tal-liġijiet ta’ l-Istati Membri relatati mas-salvagwardja tad-drittijiet ta’ l-impjegati fil-każ ta’ trasferiment ta’ impriżi, negozji jew partijiet ta’ impriżi jew negozji
(ĠU L 61, p. 26).
(4)  –	Skond it-tmien premessa tad-Direttiva 2001/23, l-Artikolu 1(1)(b) tagħha
huwa kjarifika tal-kunċett legali ta’ trasferiment fid-dawl tal-ġurisprudenza tal-Qorti tal-Ġustizzja. Din il-kjarifika ma biddlitx il-kamp ta’ applikazzjoni tad-Direttiva 77/187/KEE.
(5)  –	Skond l-Artikolu 2(1)(b) tad-Direttiva 2001/23, “min lilu jsir trasferiment” għandu jfisser “kull persuna fiżika jew ġuridika li, għal raġuni [tat-]trasferiment […] isir dak li jimpjega f’dak li jirrigwarda l-impriża, n-negozju jew parti ta’ impriża jew negozju”.
(6)  –	Skond l-Artikolu 2(1)(a) tad-Direttiva 2001/23, “min jagħmel it-trasferiment” għandu jfisser “kull persuna fiżika jew ġuridika li, għar-raġuni [tat-]trasferiment […] ma tibqax il-persuna li timpjega għar-rigward ta’ l-impriża, in-negozju jew il-parti ta’ impriża jew negozju”.
(7)
–
BGBl. 456/1993.
(8)  –	Aħna rajna illi, sussegwentement, id-Direttiva 2001/23 adottat dan il-kunċett fl-Artikolu 1(1)(b).
(9)  –	Ara, b’mod partikolari, is-sentenzi tad-19 ta’ Settembru 1995, Rygaard (C‑48/94, Ġabra p. I‑2745, punt 20); tal-11 ta’ Marzu 1997, Süzen (C‑13/95, Ġabra p. I‑1259, punt 13), u tal-15 ta’ Diċembru 2005, Güney‑Görres u Demir (C‑232/04 u C‑233/04, Ġabra. p. I‑11237, punt 32).
(10)  –	Ara, b’mod partikolari, is-sentenza ta’ l-10 ta’ Diċembru 1998, Hernández Vidal et
(C‑127/96, C‑229/96 u C‑74/97, Ġabra p. I‑8179, punt 27).
(11)  –	Ara, b’mod partikolari, is-sentenza ta’ l-10 ta’ Diċembru 1998, Hidalgo et
(C‑173/96 u C‑247/96, Ġabra p. I‑8237, punt 31).
(12)  –	Is-sentenza Süzen, iċċitata aktar ’il fuq (punt 21).
(13)  –	Ara s-sentenza ta’ l-14 ta’ April 1994, Schmidt (C‑392/92, Ġabra p. I‑1311, punt 15).
(14)  –	Ara, b’mod parttikolari, is-sentenza tat-18 ta’ Marzu 1986, Spijkers (24/85, Ġabra p. 1119, punti 11 u 12), kif ukoll is-sentenzi ċitatati aktar ’il fuq Rygaard (punt 15) u Süzen (punt 10).
(15)  –	Ara, b’mod partikolari, is-sentenza Hidalgo et, iċċitata aktar ’il fuq (punt 31 u l-ġurisprudenza ċitata).
(16)  –	Ara, b’mod partikolari, is-sentenza Hidalgo et, iċċitata aktar ’il fuq (punt 32 u l-ġurisprudenza ċitata).
(17)  –	Ara, b’mod partikolari, is-sentenza ta’ l-20 ta’ Novembru 2003, Abler et
(C‑340/01, Ġabra p. I‑14023, punt 33).
(18)  –	Ara, b’mod partikolari, is-sentenza tas-7 ta’ Frar 1985, Abels (135/83, Ġabra p. 469, punti 12 u 13).
(19)  –	Ara b’mod partikolari, il-punt 30 tal-Konklużjonijiet ta’ l-Avukat Ġenerali Ruiz‑Jarabo Colomer fil-kawża Allen et
(sentenza tat-2 ta’ Diċembru 1999, C‑234/98, Ġabra p. I‑8643).
(20)  –	Ara s-sentenzi Hidalgo et, iċċitata aktar ’il fuq (punti 22 u 23 kif ukoll il-ġurisprudenza cċċitata), dwar in-nuqqas ta’ rabta legali, u tas-17 ta’ Diċembru 1987, Ny Mølle Kro (287/86, Ġabra p. 5465, punt 12), dwar in-nuqqas ta’ trasferiment tal-proprjetà.
(21)  –	Ara, b’mod partikolari, is-sentenzi tal-15 ta’ Ġunju 1988, Bork International (101/87, Ġabra p. 3057, punt 13), u tas-7 ta’ Marzu 1996, Merckx u Neuhuys (C‑171/94 u C‑172/94, Ġabra p. I‑1253, punt 28 u l-ġurisprudenza ċċitata).
(22)  –	Direttiva tal-25 ta’ Ġunju ta’ l-1991, li tissupplementa l-miżuri biex jinkoraġġixxu t-titjib fis-sigurtà u s-saħħa fix-xogħol tal-ħaddiema li għandhom relazzjoni ta’ impjieg b’dewmien fiss jew ta’ impjieg temporanju
(ĠU L 206, p. 19).
(23)  –	Fuq dan il-punt, il-Qorti tal-Gustizzja ddeċidiet ukoll, fis-sentenza tal-11 ta’ Diċembru 1997, Job Centre (C‑55/96, Ġabra p. I‑7119), illi, fil-kuntest tad-dritt tal-kompetizzjoni, il-kunċett ta’ impriża jinkludi kull entità li teżerċita attività ekonomika u li l-attività ta’ assenjazzjoni ta’ l-impjegati
hija attività ekonomika (punti 21 u 25).